b"\n_START_ARTICLE_\nCamilo Cienfuegos\n_START_SECTION_\nOppvekst og ungdom\n_START_PARAGRAPH_\nCamilo ble f\xc3\xb8dt i kommunen Calabazar de Sagua nord for byen Santa Clara i provinsen Villa Clara. Han vokste opp i en fattig, spansk\xc3\xa6ttet familie som var tilhengere av anarkismen som politisk retning. P\xc3\xa5 Cuba omtales faren, Ram\xc3\xb3n Cienfuegos, som en sv\xc3\xa6rt klassebevisst mann. Han oppdro Camilo og hans fem br\xc3\xb8dre til \xc3\xa5 v\xc3\xa6re \xc3\xa6rlige i alt de foretok seg, vise solidaritet med undertrykte medmennesker og v\xc3\xa6re stolt over at de kom fra arbeiderklassen._NEWLINE_I motsetning til kampfellene Fidel Castro og Che Guevara som kom fra middelklassen og hadde h\xc3\xb8y utdannelse, hadde arbeidergutten Camilo bare grunnleggende kunnskaper som lesing, skriving og regning. I s\xc3\xa5 m\xc3\xa5te stilte han p\xc3\xa5 linje med Juan Almeida, Crescencio Perez og mange andre revolusjon\xc3\xa6re i den cubanske revolusjonen._NEWLINE_I 1953 dro Camilo p\xc3\xa5 3 m\xc3\xa5neders turistvisum til USA (Florida) i h\xc3\xa5p om \xc3\xa5 f\xc3\xa5 arbeid og bidra til fors\xc3\xb8rgelsen av familien hjemme i Calabazar de Sagua. Han fikk noen str\xc3\xb8jobber, men visumet gikk ut og i 1955 ble han utvist til Cuba. Senere i 1955 sluttet han seg til et studentoppr\xc3\xb8r i Havanna mot  Fulgencio Batista. Det kom til skuddvekslinger mellom politi og studenter, og Camilo ble s\xc3\xa5ret, arrestert og torturert._NEWLINE_Etter l\xc3\xb8slatelsen i 1956 dro han til Mexico. Her sluttet han seg til motstandsgruppen som Fidel Castro og Ra\xc3\xbal Castro bygget opp i Mexico by. Denne gruppen var en del av 26. juli-bevegelsen og hadde til hensikt \xc3\xa5 returnere til Cuba, starte geriljakrig og styrte Batista._NEWLINE_Den 25. november 1956 la b\xc3\xa5ten Granma ut fra Veracruz i Mexico med Camilo Cienfuegos og 81 andre revolusjon\xc3\xa6re ombord. Kursen ble satt for byen Niguero i provinsen Oriente p\xc3\xa5 \xc3\x98st-Cuba. De ble imidlertid oppdaget av et av Batistas helikoptre og m\xc3\xa5tte g\xc3\xa5 i land i Los Coloradas lengre s\xc3\xb8r i provinsen, 2. desember 1956.\n_START_SECTION_\nCienfuegos i Oriente\n_START_PARAGRAPH_\nDen 5. desember ble gruppen fra Granma overfalt av Batistas tropper ved Alegr\xc3\xada de P\xc3\xado. Under flukten ble de splittet i flere grupper som trakk seg tilbake mot et avtalt m\xc3\xb8tested i fjellene. Da de 18. desember m\xc3\xb8tte hverandre i Sierra Maestra-fjellene, var den revolusjon\xc3\xa6re gruppen fra Granma blitt redusert til 12 personer._NEWLINE_Cienfuegos deltok aktivt i hele geriljakrigen fram til revolusjonens seier i januar 1959. I l\xc3\xb8pet av 1957 var han involvert i de fleste kampene i Sierra Maestra. I oktober 1957 ble han utnevnt til kaptein i kolonne nr. 4 som da ble ledet av comandante Che Guevara. En kolonne bestod som regel av mer enn 50 mann, og kolonnen kunne igjen deles inn i avdelinger der hver avdeling ble ledet av en kaptein._NEWLINE_I april 1958 utnevnte Fidel Castro han til comandante (\xc3\xb8verste leder) for \xc2\xabden andre kolonne\xc2\xbb eller mer presist: den 2. Antonio Maceo-kolonne. I april 1958 ledet han kolonnen i et vellykket angrep p\xc3\xa5 Batistas tropper i byen Bayamo, nordvest for Sierra Maestra. Deretter dro han tilbake til Sierra Maestra for \xc3\xa5 delta i kampene som fulgte i kj\xc3\xb8lvannet av general Eulogio Cantillos Verano-offensiv i perioden 24. mai-18. august 1958._NEWLINE_De revolusjon\xc3\xa6re vant de fleste kampene under Verano-offensiven, rekrutterte nye geriljakrigere og kontrollerte stadig st\xc3\xb8rre deler av provinsen Oriente p\xc3\xa5 \xc3\x98st-Cuba. Fidel Castro \xc3\xb8nsket derfor \xc3\xa5 \xc3\xb8ke trykket vestover mot Havanna, og beordret Camilo og hans 2. kolonne (n\xc3\xa5 p\xc3\xa5 60 mann) til \xc3\xa5 \xc3\xa5pne en fjerde front, ved \xc3\xa5 f\xc3\xb8re motstandskampen til provinsen Pinar del Rio vest om Havanna. Samtidig ble ogs\xc3\xa5 Che Guevara og hans 8. kolonne (n\xc3\xa5 p\xc3\xa5 150 mann) beordret vestover til provinsen Las Villas for \xc3\xa5 \xc3\xa5pne en tredje front, og herunder alliere seg med motstandsgrupper som kjempet i Escambray-fjellene i Las Villas\n_START_SECTION_\nCienfuegos i Las Villas\n_START_PARAGRAPH_\nCastros ordre medf\xc3\xb8rte at Cienfuegos og Guevara m\xc3\xa5tte krysse provinsen Camag\xc3\xbcey som l\xc3\xa5 mellom Oriente i \xc3\xb8st og provinsen Las Villas i vest. Oppdraget var sv\xc3\xa6rt risikofylt fordi 26. juli-bevegelsen og andre motstandsgrupper stod svakt i Camag\xc3\xbcey. I tillegg hadde regjeringsstyrkene flere garnisoner i regionen. Ved hjelp av gode guider, ervervet felterfaring og stor t\xc3\xa5lmodighet klarte Camilo og Che \xc3\xa5 ta seg gjennom Camag\xc3\xbcey uten nevneverdige tap. De ble imidlertid tvunget til \xc3\xa5 skille lag, og Camilo ankom nordre del av Las Villas tidlig i oktober 1958 (Bonachea og San Martin, 1974). Vel framme fikk han ordre fra Fidel Castro om \xc3\xa5 utsette invasjonen av Pinar del Rio, og heller bist\xc3\xa5 Che Guevara med \xc3\xa5 erobre Las Villas. P\xc3\xa5 den m\xc3\xa5ten ville forsyningslinjene fra vest til provinsen Camag\xc3\xbcey bli kuttet, og dermed ville ogs\xc3\xa5 Batistas tropper i Camag\xc3\xbcey f\xc3\xa5 st\xc3\xb8rre vansker med \xc3\xa5 motst\xc3\xa5 angrep fra Oriente som de revolusjon\xc3\xa6re n\xc3\xa5 kontrollerte._NEWLINE_Mens Cienfuegos avventet Che Guevaras ankomst til Las Villas, meklet han fram et samarbeid mellom lokale tilhengere av 26. juli-bevegelsen og andre oppr\xc3\xb8rere. Herunder ogs\xc3\xa5 en gruppe fra det cubanske kommunistpartiet (Partido Sosialista Popular) som hadde valgt \xc3\xa5 g\xc3\xa5 med i den v\xc3\xa6pnede kampen mot Batista. Den 15. oktober 1958 ankom Che Guevaras 8. kolonne Escambray-fjellene i midtre del av Las Villas, og samordnet seg med geriljaen til El Directorio Revolucionario. I slutten av november 1958 kontrollerte Cienfuegos og Che, som i august hadde forlatt Oriente med vel 200 mann, en geriljah\xc3\xa6r p\xc3\xa5 over 1000 mann (Dorschner og Fabricio, 1980). _NEWLINE_Neste trinn i framrykkingen ble \xc3\xa5 erobre kommunikasjonsknutepunktet og provinshovedstaden Santa Clara i Villa Clara. Byen var imidlertid omgitt av flere mindre byer med egne garnisoner som f\xc3\xb8rst m\xc3\xa5tte erobres. I tillegg l\xc3\xa5 Santa Clara n\xc3\xa6rt to st\xc3\xb8rre havne- og garnisonsbyer som kunne komme Santa Clara til unnsetning, Cienfuegos i s\xc3\xb8r og Caibarien i nord\xc3\xb8st. De revolusjon\xc3\xa6re besluttet derfor at de omliggende byene m\xc3\xa5tte erobres f\xc3\xb8r Santa Clara kunne angripes. I tillegg m\xc3\xa5tte forsyningslinjene blokkeres fra provinsen Camag\xc3\xbcey i \xc3\xb8st og provinsen Havanna i vest. Tre kolonner ledet av Che, Cienfuegos og Jaime Vega skulle ta seg av dette. P\xc3\xa5 de fleste fronter m\xc3\xb8tte de begrenset motstand fra Batistas demoraliserte tropper. Unntaket var Jaime Vegas kolonne som falt i et bakhold og ble utslettet. Kolonnene til Che og Cienfuegos m\xc3\xb8tte imidlertid begrenset motstand og fikk et jevnt tilsig av nye rekrutter etter hvert som byer og landsbyer falt i deres hender. Problemet var aldri rekrutter, men snarere mangel p\xc3\xa5 v\xc3\xa5pen og ammunisjon som gjorde at de m\xc3\xa5tte avvise de fleste som meldte seg til innsats._NEWLINE_27. desember 1958 var de fleste strategisk viktige byene i Las Villas \xe2\x80\x93 inklusive byene Cienfuegos og Caibarien  \xe2\x80\x93  under geriljaens kontroll. Ved byen Yaguajay i nord\xc3\xb8st, l\xc3\xa5ste det seg imidlertid for Cienfuegos, og byen kapitulerte ikke f\xc3\xb8r 30. desember 1958. Dermed l\xc3\xa5 det meste til rette for angrepet p\xc3\xa5 provinshovedstaden Santa Clara._NEWLINE_I gr\xc3\xa5lysningen 31. desember 1958 ble Santa Clara angrepet samtidig fra nord, s\xc3\xb8r, \xc3\xb8st og vest under ledelse av Che Guevara.  Byen ble holdt av vel 6500 soldater og politifolk, men moralen er s\xc3\xa5 lav at de fleste overga seg uten kamp. Samme ettermiddag var byen i de revolusjon\xc3\xa6res hender og 1. januar 1959 flyktet Fulgencio Batista til Den dominikanske republikk. Fidel Castro ga umiddelbart Che og Cienfuegos ordre om \xc3\xa5 innta Havanna. Denne man\xc3\xb8veren gikk ogs\xc3\xa5 helt etter planen og medf\xc3\xb8rte kun ubetydelige trefninger. Cienfuegos' og Ches tropper ble m\xc3\xb8tt av jublende folkemasser da de ankom Havanna f\xc3\xb8rste nytt\xc3\xa5rsdag 1959.\n_START_SECTION_\nFlyulykken\n_START_PARAGRAPH_\nEtter revolusjonen tjenestegjorde Cienfuegos i h\xc3\xa6rens \xc3\xb8verste ledelse i arbeidet for \xc3\xa5 avverge og bekjempe kontrarevolusjon\xc3\xa6re angrep og sabotasjer. I tillegg spilte han, p\xc3\xa5 samme m\xc3\xa5te som Che Guevara, en viktig rolle i arbeidet for landbruksreformer. Disse reformene tok s\xc3\xa6rlig sikte p\xc3\xa5 \xc3\xa5 tildele jord til fattige og eiendomsl\xc3\xb8se landarbeidere._NEWLINE_Knapt ti m\xc3\xa5neder etter at revolusjonen hadde seiret forsvant Cienfuegos' Cessna-fly p\xc3\xa5 en nattlig flytur over havet mellom Camag\xc3\xbcey og Havanna. Det ble straks iverksatt leteaksjoner, men flyet ble aldri funnet og mye taler for at \xc3\xa5rsaken var d\xc3\xa5rlig v\xc3\xa6r kombinert med teknisk og/eller menneskelig svikt._NEWLINE_Den Castro-fiendtlige delen av det eksil-cubanske milj\xc3\xb8et i Miami i USA, hevder at flyet ble skutt ned etter ordre fra Fidel Castro. \xc3\x85rsaken skal ha v\xc3\xa6rt at Cienfuegos motsatte seg fengslingen av Huber Matos, en tidligere geriljaleder som i protest hadde frasagt seg stillingen som milit\xc3\xa6r leder i Camang\xc3\xbcey, og som var blitt beskyldt for \xc3\xa5 organisere en milit\xc3\xa6r streik. Matos' begrunnelse for \xc3\xa5 frasi seg stillingen, var at revolusjonen i \xc3\xb8kende grad syntes \xc3\xa5 bli styrt av kommunistiske ideer og prinsipper som han ikke kunne st\xc3\xb8tte.\n_START_SECTION_\nEtterm\xc3\xa6le\n_START_PARAGRAPH_\nI ettertid regnes Cienfuegos som en av revolusjonens st\xc3\xb8rste ledere sammen med Fidel Castro og Che Guevara. Mye tyder p\xc3\xa5 at Cienfuegos rent politisk stod n\xc3\xa6rmere den pragmatiske realpolitikeren Fidel Castro og at han hadde mindre til felles med  den erkl\xc3\xa6rte marxist-leninisten Ra\xc3\xbal Castro, og Che Guevara, som kanskje best kan beskrives som en kompromissl\xc3\xb8s sosialistisk idealist._NEWLINE_Det sies at Cienfuegos var preget av sterk lojalitet til sitt land og til geriljalederen Fidel Castro, og at han i tillegg hadde han en solid porsjon humor og viste stor tapperhet og taktisk kl\xc3\xb8kt i kamp. P\xc3\xa5 revolusjonsmuseet i Havanna er Cienfuegos gitt en framtredende plass og omtales med like stor respekt som Cubas fremste nasjonalhelt, Che Guevara._NEWLINE_Det har blitt en tradisjon at barn som bor langs kysten av Cuba, kaster blomster p\xc3\xa5 havet hver 28. oktober til \xc3\xa6re for El Comandante Camilo Cienfuegos."